32010R0707
L 205/3
SLUŽBENI LIST EUROPSKE UNIJE
05.08.2010.
UREDBA KOMISIJE (EU) br. 707/2010
od 5. kolovoza 2010.
o izmjeni Uredbe (EZ) br. 891/2009 o otvaranju i predviđanju upravljanja određenim carinskim kvotama Zajednice u sektoru šećera
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 148. u vezi s člankom 4.,
budući da:
(1)
Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane (2), stupio je na snagu 1. travnja 2009. Članak 1. Uredbe Komisije (EZ) br. 891/2009 od 25. rujna 2009. o otvaranju i predviđanju upravljanja određenim carinskim kvotama Zajednice u sektoru šećera (3) treba se odnositi na ovaj Sporazum o stabilizaciji i pridruživanju.
(2)
Privremeni sporazum o trgovini i trgovinskim pitanjima između Europske zajednice, s jedne strane, i Republike Srbije, s druge strane (4), stupio je na snagu 1. veljače 2010. Članci 1. i 2. Uredbe (EZ) br. 891/2009 trebaju se odnositi na te nove trgovinske mjere.
(3)
Člankom 5. stavkom 1. Uredbe (EZ) br. 891/2009 predviđa se da se zahtjevi za uvozne dozvole podnose tijekom prvih sedam dana svakog od 12 podrazdoblja predviđenih člankom 3. stavkom 2. navedene Uredbe. Kako bi se olakšala trgovina, gospodarskim subjektima treba dopustiti da uvoze od dana otvaranja carinske kvote. Slijedom toga treba im se omogućiti da podnesu zahtjev za uvozne dozvole u mjesecu koji prethodi prvom podrazdoblju. Stoga je potrebno utvrditi vremenska razdoblja za podnošenje zahtjeva, obavješćivanje i izdavanje uvoznih dozvola za prvo podrazdoblje.
(4)
Člankom 15. stavkom 2. Uredbe (EZ) br. 891/2009 predviđaju se kazne ako se rafinira uvezeni šećer koji nije predviđen za rafiniranje. Međutim, navedene se kazne ne bi trebale primjenjivati ako države članice odobre opravdane i iznimne tehničke razloge.
(5)
Uredbu (EZ) br. 891/2009 treba stoga na odgovarajući način izmijeniti.
(6)
Mjere predviđene u ovoj Uredbi u skladu su s mišljenjem Upravljački odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 891/2009 mijenja se kako slijedi:
1.
U članku 1. točka (e) zamjenjuje se sljedećim:
„(e)
Članak 27. stavak 2. Sporazuma o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane,”.
2.
U članku 1. dodaje se sljedeća točka (g) prvome stavku:
„(g)
Članak 11. stavak 4. Privremenog sporazuma o trgovini i trgovinskim pitanjima između Europske zajednice, s jedne strane, i Republike Srbije, s druge strane (5).
3.
U članku 2. točki (b) riječi „točke (b) do (f)” zamjenjuju se riječima „točke (b) do (g)”.
4.
U članku 5. stavku 1. dodaje se drugi podstavak:
„Ne dovodeći u pitanje prvi podstavak, zahtjevi za dozvole za prvo podrazdoblje iz članka 3. stavka 2. mogu se podnositi od osmog do četrnaestog dana u mjesecu koji prethodi tom podrazdoblju.”
5.
Članak 8. zamjenjuje se sljedećim:
„Članak 8.
Izdavanje i valjanost uvoznih dozvola
1. Uvozne dozvole za koje je podnesen zahtjev u skladu s prvim podstavkom članka 5. stavka 1., izdaju se od dvadesettrećeg dana do posljednjeg dana u mjesecu tijekom kojega je zahtjev podnesen.
2. Uvozne dozvole za koje je podnesen zahtjev u skladu s drugim podstavkom članka 5. stavka 1. izdaju se od prvog dana do osmog dana u mjesecu koji slijedi nakon mjeseca tijekom kojega je zahtjev podnesen.
3. Dozvole vrijede do kraja trećega mjeseca nakon mjeseca u kojemu su izdane, ali ne dulje od 30. rujna. U slučaju iznimnog uvoza šećera i industrijskog uvoza šećera, dozvole vrijede sve do kraja marketinške godine za koju su izdane.”
6.
U članku 9. stavak 1. zamjenjuje se sljedećim:
„1. Države članice obavješćuju Komisiju o ukupnim količinama obuhvaćenima zahtjevima za uvozne dozvole:
(a)
najkasnije četrnaestog dana u mjesecu tijekom kojega su zahtjevi podneseni u slučaju zahtjeva iz prvoga podstavka članka 5. stavka 1.;
(b)
najkasnije dvadesetprvog dana u mjesecu tijekom kojega su zahtjevi podneseni u slučaju zahtjeva iz drugoga podstavka članka 5. stavka 1.”
7.
U članku 15. stavku 2. drugi podstavak zamjenjuje se sljedećim:
„Proizvođači, prije 1. lipnja nakon predmetne marketinške godine, plaćaju iznos od 500 eura po toni za količine šećera iz točke (c) prvoga podstavka za koje ne mogu predočiti dokaz, prihvatljiv državi članici, da se rafiniranje provelo iz opravdanih i iznimnih tehničkih razloga.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. kolovoza 2010.